Document ID: 32007R1037

REGOLAMENT TAL-KUMMISSJONI (KE) Nru 1037/2007
tad-29 ta’ Awwissu 2007
li jissospendi l-introduzzjoni fil-Komunità ta’ kampjuni ta’ ċerti speċijiet ta’ fawna u flora selvaġġi
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 338/97 tad-9 ta’ Diċembru 1996 dwar il-protezzjoni ta’ speċi ta’ fawna u flora selvaġġi billi jkun regolat il-kummerċ fihom (1) u, b’mod partikolari, l-Artikolu 19(2) tiegħu,
Wara li kkonsultat il-Grupp ta’ Reviżjoni Xjentifika,
Billi:
(1)
L-Artikolu 4(6) tar-Regolament (KE) Nru 338/97 jipprovdi li l-Kummissjoni tista’ tistabbilixxi restrizzjonijiet fuq l-introduzzjoni ta’ ċerti speċijiet fil-Komunità skond il-kondizzjonijiet stipulati fil-punti (a) sa (d) tiegħu. Barra minn hekk, miżuri ta’ implimentazzjoni għal tali restrizzjonijiet ġew stipulati fir-Regolament tal-Kummissjoni (KE) Nru 865/2006 ta’ l-4 ta’ Mejju 2006 li stabbilixxa regoli dettaljati fir-rigward ta’ l-implimentazzjoni tar-Regolament tal-Kunsill (KE) Nru 338/97 dwar il-protezzjoni ta’ speċi ta’ fawna u flora selvaġġi billi jkun regolat il-kummerċ fihom (2).
(2)
Elenku ta’ l-ispeċijiet li l-introduzzjoni tagħhom fil-Komunità huwa sospiż kien stabbilit permezz tar-Regolament tal-Kummissjoni (KE) Nru 349/2003 tal-25 ta’ Frar 2003 li ssospenda l-introduzzjoni fil-Komunità ta’ kampjuni ta’ ċerti speċijiet ta’ fawna u flora selvaġġi (3).
(3)
It-tkabbir ta’ l-Unjoni Ewropea għal 27 Stat Membru mill-1 ta’ Jannar 2007 jirrikjedi li s-sospensjonijiet preeżistenti kollha rigward speċijiet li joriġinaw mill-Istati Membri l-ġodda għandhom jitneħħew minn dak l-elenku.
(4)
Fid-dawl ta’ tagħrif reċenti, il-Grupp ta’ Reviżjoni Xjentifika kkonkluda li l-istatus ta’ konservazzjoni ta’ ċerti speċijiet elenkati fl-Annessi A u B tar-Regolament (KE) Nru 338/97 ikun ipperikolat b’mod serju jekk l-introduzzjoni tagħhom fil-Komunità minn ċerti pajjiżi ma tiġix sospiża. Għalhekk, l-introduzzjoni ta’ l-ispeċijiet li ġejjin għandħa tiġi sospiża: Capra falconeri mill-Użbekistan (trofej tal-kaċċa); Manis temminckii mir-Repubblika Demokratika tal-Kongo; Hieraaetus ayresii, Polemaetus bellicosus, Sagittarius serpentarius, Poicephalus gulielmi, Glaucidium perlatum, Scotopelia bouvieri u Chamaeleo montium mill-Kamerun; Torgos tracheliotus mill-Kamerun u s-Sudan; Coracopsis vasa mill-Madagaskar; Otus leucotis mill-Ginea; Geochelone sulcata mit-Togo (annimali minn stabbilimenti tat-trobbija); Pelochelys cantorii, Hippocampus barbouri, H. comes, H. histrix u H. spinosissimus mill-Indoneżja; Strombus gigas minn Grenada; Agaricia agaricites minn Ħaiti; Platygyra sinensis mit-Tonga; Dendrobium bellatulum, D. wardianum u Phalaenopsis parishii mill-Vjetnam.
(5)
Il-Grupp ta’ Reviżjoni Xjentifika kkonkluda wkoll li, fid-dawl ta’ l-aħħar tagħrif disponibbli, is-sospensjoni ta’ l-introduzzjoni, fil-Komunità, ta’ l-ispeċijiet li ġejjin ma għandhiex tkun aktar meħtieġa: Kinixys erosa mit-Togo; Phelsuma minuthi u Furcifer pardalis (annimali minn stabbilimenti tat-trobbija) mill-Madagaskar; Chamaeleo gracilis (annimali minn stabbilimenti tat-trobbija b’tul ta’ minfes anqas minn 8 ċm), Chamaeleo senegalensis (annimali minn stabbilimenti tat-trobbija b’tul ta’ minfes anqas minn 6 ċm) u Varanus exanthematicus (annimali minn stabbilimenti tat-trobbija b’tul ta’ anqas minn 35 ċm) mit-Togo; Strombus gigas minn Antigwa u Barbuda, Barbados, Dominika u Trinidad u Tobago; Galanthus nivalis mill-Bulgarija; Pericopsis elata mir-Repubblika Afrikana Ċentrali u r-Repubblika tal-Kongo; Ophrys insectifera, O. sphegodes, Orchis papilionacea u O. simia mir-Rumanija.
(6)
Il-pajjiżi ta’ oriġini ta’ l-ispeċijiet li huma soġġetti għal restrizzjonijiet ġodda fir-rigward ta’ l-introduzzjoni fil-Komunità skond dan ir-Regolament ġew ikkonsultati.
(7)
L-elenku ta’ l-ispeċijiet li għalihom l-introduzzjoni tagħhom fil-Komunità hija sospiża għaldaqstant għandha tiġi emendata. Fid-dawl ta’ l-għadd ta’ emendi preċedenti, għal finijiet ta’ ċarezza, ir-Regolament (KE) Nru 349/2003 għandu jiġi sostitwit.
(8)
Il-miżuri pprovduti f’dan ir-Regolament huma skond l-opinjoni tal-Kumitat dwar il-Kummerċ fil-Fawna u Flora Selvaġġi,
ADOTTAT DAN IR-REGOLAMENT:
Artikolu 1
Soġġett għad-dispożizzjonijiet ta’ l-Artikolu 71 tar-Regolament (KE) Nru 865/2006, l-introduzzjoni fil-Komunità ta’ kampjuni ta’ fawna u flora selvaġġi elenkati fl-Anness ta’ dan ir-Regolament b’dan hija sospiża.
Artikolu 2
Ir-Regolament (KE) Nru 349/2003 huwa mħassar.
Kull referenza għar-Regolament imħassar għandha tinftiehem bħala referenza għal dan ir-Regolament.
Artikolu 3
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu fil-Ġurnal Uffiċjali tal-Komunità Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 29 ta’ Awwissu 2007.

Labels: 3
20